text
stringlengths 1
2.58k
⌀ |
|---|
संगठनया प्रमुख डा. टेड्रोस एडहोनम ग्राबिएसं कोरोना भाइरसया भ्याक्सिन यक्वं देशं दयेकाच्वंगु जूसां वासः निर्माण जुइगु सम्भावना धाःसा मदु धाःगु दु |
संगठनया प्रमुख डा. ग्राबिएसं थ्व स्वयां न्ह्यः कोरोना भाइरस गबलें नं अन्त्य मजुइगु व थुकिया विरुद्ध ल्वायेगुया मेगु विकल्प नं मदुगु प्रतिक्रिया बिउगु खः |
कोरोना संक्रमणपाखें बचे जुइत मुख्य रुपं सामाजिक दूरी कायम यानाः च्वनेगु इलय् व्यलय् साब्वं लखं ल्हाः सिलेगु मास्क तयेगु व पंजा न्ह्यायेगु हे जक मुख्य उपाय जूगुलिं सकसिनं सावधानी नालेत नं संगठन प्रमुख ग्राबिएसं विश्व समुदाययात अपिल याःगु दु |
मौसम परिवर्तन जुल धायेवं कोरोना भाइरस नं परिवर्तन जुइ धइगु सोच सत्य मखु धासें वय्कलं आःया अवस्थाय् विश्व समुदाय कोरोनालिसे संघर्ष यायेगु बाहेकं मेगु विकल्प वा उपाय मदु धयादीगु दु |
थ्व हे झ्वलय् कोरोना भाइरसया भ्याक्सिन निर्माणया क्रम स्वंगूगु चरणय् थ्यंगु व भ्याक्सिन प्रभावकारी सावित जुइ फइगु दावी नं वय्कलं यानादीगु दु |
लिपांगु इलय् विश्वय् कोरोना संक्रमितया ल्याः १ गू करोड ८४ गू लाख पीस्वलं मल्याक थ्यनेधुंकूगु दुसा सीपिं नं न्हय्गू लाख जःखः थ्यनेधुंकूगु दु |
सन् २०१९ डिसेम्बरया अन्त्यपाखे चीनया हुबेइ प्रान्तया वुहान सहरं थ्व भाइरसया संक्रमण न्यना वंगु खः |
पाकिस्तानय् बुधवाः आम चुनावया निंतिं मतदान जुयाच्वंगु इलय् क्वेटा शहरया छगू मतदानस्थलया लिक्क बम विस्फोट याःबलय् स्वीछम्ह सीगु दु |
क्वेटाया पूर्वी बाइपास लिक्कया छगू मतदान केन्द्र नापसं विस्फोट जूगु खँ स्थानीय प्रहरीया डिआजीं डि एतजाज गोरायां धाःगु दु |
थ्व विस्फोटया जिम्मेवारी आतंककारी समूह दौलत ए इस्लामियां काःगु दु |
उमिसं समाचार संस्था एमाकय् छगू वक्तव्य छ्वयाहसें आक्रमणया जिम्मेवारी काःगु खः |
प्रहरीं थ्व छगू आत्मघाती आक्रमण जूगु खँ धाःगु दु |
आक्रमण जूगु थासय् क्वटाया डिआइजी अब्दुर रज्जाक उगु हे मतदान केन्द्रया निरीक्षणय् वनाच्वंगु खः |
वय्कः धाःसा बचे जुयादीगु दु |
विस्फोटय् सीपिं मध्ये तःम्ह प्रहरी नं लाःगु खँ धाःगु दु |
अथेहे तःम्ह घाःपाः जूपिं दुगुलिं सीपिनि ल्याः अप्वयेफु धाःगु दु |
विस्फोटयात कयाः पाकिस्तानया आम चुनावय् कुहां वयाच्वंगु स्वंगू प्रमुख पार्टी पीएमएलएन पीपीपी व पीटीआईया नेतातय्सं भत्र्सना याःगु दु |
पीपीपी पार्टीं थ्व आक्रमण आतंककारीतय्सं याःगु आक्रमण धासें थुकथं मतदातातय्त ख्याये फइमखु धाःगु दु |
मतदातातय् सुरक्षाया निंतिं सरकारं ३ लाख ७० हजार सेना खटे यानातःगु खः |
पाकिस्तानय् बुधवाः केन्द्रीय संसद व प्रान्तीय संसदया निंतिं चुनाव जूगु खः |
पाकिस्तानया केन्द्रीय संसदय् २७० सीटय् मतदान जुयाच्वंगु खः |
थ्व चुनावं पाकिस्तानय् न्हूम्ह प्रधानमन्त्री ल्यइगु जुइ |
येँ – येँ महानगरपालिकां लिपांगु इलय् स्वनिगलय् लःया माग अप्वया वनाच्वंगु धासें उकियात कयाः चिउताः क्यना हःगु दु |
स्वनिगलय् अप्वया वनाच्वंगु जनसंख्यालिसें लःया माग नं अप्वया वनाच्वंगु इलय् लःया स्रोत संरक्षण यायेगु खँय् येँ मनपां चिउताः क्यंगु खः |
उकिया निंतिं येँ मनपां लःया स्रोतया रुपय् दयाच्वंगु ल्वहंहिति पुखू राजकुलो बुंगाः लगायतया संरक्षण यायेगु ज्याय् चिउताः क्यना हःगु खः |
स्वनिगलय् अप्वया वनाच्वंगु जनसंख्याया कारणं थौंकन्हय् न्हियान्हिथं भूमिगत लः अर्थात जमिनं लः सालेगु क्रम नं गाक्कं अप्वया वनाच्वंगु दु |
लःया मुहान मालेगु ज्या जक यायेगु व उकिया संरक्षण मयायेगु खःसा स्वनिगलय् गुगुं इलय् लःया हाहाकार जुइगु खँय् महानगरवासीं चिउताः क्यना हयाच्वंगु दु |
येँ मनपां थ्व खँयात ध्यानय् तयाः उकथं चिउताः क्यना हःगु खः |
थ्व झ्वलय् येँ मनपां वंगु फागुनया न्हापांगु वाःपाखे लः पुनःभरण प्रणालीतकं न्ह्याकेधुंकूगु दु |
येँ मनपाया प्रमुख विद्यासुन्दर शाक्यं थुगु प्रणाली न्हापांखुसी शुरु यानागु जानकारी बियादिसें महानगरं न्ह्याकूगु थुकथंया योजनां प्राकृतिक सन्तुलत कायम यायेत ग्वाहालि जुइगु नापं वातावरणीय सुधारय् उपलब्धियात स्वयाः महानगरया दक्वं वडाय् अनिवार्य रुपय् थुकथंया प्रणालीया व्यवस्था याना वनेगु तयारी यानागु धयादिल |
थ्व प्रणालीकथं छगू निश्चित थासय् मुंकातःगु लः जमिनया क्वय् छ्वयेगुकथंया व्यवस्था मिले यानातःगु दइ |
थुकी वाति लः मुंकेगु विधि जडान यानाः उकियात जमिनया क्वय् छ्वयेगु याइगु खः |
येँ मनपाया छगू अनुमानकथं महानगर दुनेया करिब ८५ प्रतिशतं मल्याक जमिन छेँ वा मेगु संरचनां त्वयातःगु दु |
अज्याःगु थासं लः जमिनय् क्वय् कुहां वनीगु सम्भावना मदुगुलिं हे थुकथंया प्रणालीया शुरु यानागु मनपां न्ह्यथंगु दु |
बर्खां वा वइगु इलय् येँया आपालं थाय् डुबान लायेगु यानाच्वंगु दु |
थुकिया कारण जमिन क्वय् लः पुनःभरणया समस्या जूगु मनपाया निष्कर्ष दु |
निजी ख्यःया करिब ७५० स्वयां अप्वः त्वनेगु लः सम्बन्धी उद्योगं मसिन व ट्युबवेल प्रयोग यानाः भूमिगत लः सालेगु यानाच्वंगु मनपाया अनुमान दु |
थुकीमध्ये करिब निसलं जक डिपबोरिङया अनुमति कयातःगु दु |
मेलम्ची हयेगु तयारी करिब लिपांगु चरणय् थ्यनेधुंकूगु दु |
अथे खयां नं मेगु थासं लः हयाः उपयोग यायेगु जक स्वयां थन हे दुगु लःया स्रोतया संरक्षण यायेमाःगु आवश्यकताया वाःचायेकाः येँ मनपां चिउताः क्यंगु खः |
उखे काठमाडौं उपत्यका खानेपानी लिमिटेडं मेलम्चीया लः व्यवस्थित रुपय् वितरण यायेगु जिम्मेवारी प्राप्त याःगुयालिसें गन गुगु थासय् गुलि परिमाण् लः वितरण यायेगु धइगु तयारीया निंतिं समिति दयेकाः अध्ययन यानाच्वंगु दु |
चीनया निंतिं गुप्तचरी याःगु द्वपनय् अमेरिका डिफेन्स इन्टेलिजेन्स एजेन्सीया छम्ह पुलांम्ह कर्मचारीयात ज्वंगु दु |
अमेरिकी न्याय मन्त्रालयं ५८ दँया रोन रक्वेल ह्यान्सेनयात ज्वनाः हिरासतय् कयागु खँ धाःगु दु |
ह्यान्सेन अमेरिकाया बाह्य गुप्तचरी निकायया छम्ह पुलांम्ह कर्मचारी खः |
चीनपाखे वनेत्यंगु इलय् ह्यान्सेनयात सियाटलया विमानस्थलं ज्वंगु खः |
ह्यान्सेनं चीनया निंतिं अमेरिकाया गुप्तचरी यानाः च्यागू लाख डलर दां काःगु न्याय मन्त्रालयं दावी याःगु दु |
तर चीनया छम्ह सैनिक अधिकारीं न्याय मन्त्रालयया थ्व धापूयात गैरजिम्मेवारीपूर्ण धकाः खण्डन याःगु दु |
ह्यान्सेनयात सन् २०१३ निसें २०१७ तक निरन्तर अमेरिकी सैनिक व गुप्तचर गतिविधि लिसे सम्बन्धित सम्मेलनय् ब्वति कयाः अनया जानकारी चीनया सम्पर्क सूत्रयात बिउगु द्वपं बियातःगु दु |
अमेरिकी सहमहान्यायधिवक्ता जोन डेमेर्सं ह्यान्सेनं राष्ट्रिय सुरक्षायात धोखा बिउगु खँ धाःगु दु |
चीनया निंतिं जासुसी याःगु द्वपनय् ह्यान्सन स्वयां न्ह्यः नं मेपिं तःम्ह अमेरिकी अधिकारीतय्त ज्वनेधुंकूगु दु |
सिआईएया पुलांम्ह कर्मचारी जेरी चुन सिङयात नं थ्व हे महिनाय् चीनया निंतिं अमेरिकी राष्ट्रिय सुरक्षा सम्बन्धी जानकारी मुंकूगु द्वपं बियाः ज्वंगु खः |
अथेहे चीनयात थज्याःगु हे जानकारी मिउगु द्वपनय् सीआईएया हे पुलांम्ह कर्मचारी केभिन म्यालोरी थौंकन्हय् भर्जिनियाय् मुद्दा फयाच्वंगु दु |
येँ – येँ देयया वज्राचार्य गुरुजुपिं मध्ये दकलय् थजिम्ह देथायपाः मूलचक्रेश्वर प्रा. धूपरत्न वज्राचार्य वंगु कौलागा आमाइ आइतवाः लक्ष्मीपुजा कुन्हु दिवंगत जूगु दु |
वसपोलया अन्त्येष्टी सोमवाः पारु कुन्हु कर्णदिपय् वज्रयानी बौद्ध पम्पराकथं जुल |
वसपोल मैत्रीपुर महाविहार क्वाबहाःया चक्रेश्वर नं खः |
वय्कःया जन्म ने.सं. १०४७ य् जूगु खःसा वयकलं २०१२ सालं निसें त्रिविविइ प्राध्यापन यानादीगु खः |
वय्कःया तिरिमयजु ज्ञानीशोभा वज्राचार्य कतिंपुन्हि कुन्हु जक मदुगु खः |
वय्कःया स्वम्ह म्ह्यायपिं दी |
यलय् दँय्दसं न्यायेकीगु ऐतिहासिक सांस्कृतिक व धार्मिक महत्वं जाःगु न्यकू जात्रा मतयाःया ग्वसाः खलकं जक थाना वयाच्वंगु परम्परगत दम्वःखिं बाजंया कासा शुरु जूगु दु |
सम्भवतः इतिहासतय् दकलय् न्हापांखुसी थुकथं दम्वःखिं बाजंया कासा वंगु शनिवाःनिसें शुरु जूगु खः |
संस्कृतिया संरक्षण यायेगु उद्देश्यं न्यकू जात्रा मतयाः व्यवस्थापन समिति व पाटन जेसिसया मंकाः ग्वसालय् न्यकू जात्रा संचालन याइगु यलया झिगू क्षेत्रया प्रतिनिधिपिंत छगू थासय् भेला यानाः उगु कासा ग्वसाः ग्वःगु खः |
कासाया ग्वसाः खलः न्यकू जात्रा मतयाः व्यवस्थापन समितिया संस्थापक नायः मोतिलाल शिल्पकारं दम्वःखिं बाजंया इतिहास व थ्व बाजं थायेगु नियमयात कायम यानातयेत स्वयाच्वनागु धासें पालंपाः मतयाः जात्राया व्यवस्थापनया भाला कया वयाच्वंगु झिगू क्षेत्रया प्रमुख पुचःया दथुइ थुकथं न्हापांखुसी दम्वःखिं बाजंया कासा ग्वसाः ग्वयागु खः धयादिल |
मतयाः जात्राय् थाइगु धाःबाजंया ३२ गू ग्वारा बारे ज्ञान मदुगुलिं थायेत तसकं थाकु चाइगु थ्व दम्वःखिं बाजंया न्हापांखुसी जूगु कासाय् हे महालक्ष्मी भैरव व कौमारिया प्रतीकया रुपय् दुगु स्वंगः दम्वःखिं बाजं च्यादँ दुपिं मस्तय्सं तकं बांलाक हे थाःगु स्वये खंगुलिं थः तसकं लय्ताःगु दु कासाया निर्णायकमण्डलया छम्ह दुजःतकं जुयादीम्ह शिल्पकारं धयादिल |
अथे हे मेगु ग्वसाः खलः संस्था पाटन जेसिसं न्हापा लिपा समुदायलिसें सहकार्य यानाः सामाजिक सेवा व विकासय् तिबः बिया वयाच्वनागु खःसा आः स्थानीयलिसे सहकार्य यानाः इतिहासयात न्हूधाः यायेकथं मौलिक संस्कृतिया संरक्षण संवद्र्धन व प्रवद्र्धनया निंतिं थःपिंसं न्यकू जात्रा मतयाः व्यवस्थापन समितिलिसे जानाः मंकाःकथं व्यवस्थापन यानाः कासाया ग्वसाः ग्वयागु जानकारी बिउगु दु |
थःपिंसं यलया मौलिक बाजंया रुपय् दयाच्वंगु दम्वःखिंप्रति थौंया ल्याय्म्ह पुस्तायात नं आकर्षित यायेगु ल्याखं थुकथंया कासाया ग्वसाः ग्वयागु खः पाटन जेसिसया निवर्तमान नायः श्रीजेषलाल शिल्पकारं धयादिल यलया झिगू क्षेत्रया प्रमुख त्वालं दँय्दसं पालंपाः थाना वयाच्वंगु थ्व ऐतिहासिक बाजंयात दँय्दसं थायेगु मौका बीगुया नापनापं थुकिया संरक्षण व संवद्र्धन याना यंकेगु नं थःपिनिगु उद्देश्य खः |
यलया कुम्भेवर मेलाया पूर्व चा न्यकू जात्रा शुरु जुइ न्ह्यःया रात्रीकालीन यात्रा बोगि वनेगु मतया जात्रा बाहेकं स्वयम्भू व बुंगय् वनाः दँय् न्याक्वः जक थ्व बाजं स्वनिगःया नेवाः समुदाय दुने नं विशेष यानाः यलय् च्वंपिंसं जक विशेष महत्व बियाः थायेगु याना वयाच्वंगु थुकिया जानकारतय् धापू दु |
मतयाः जात्रा व्यवस्थापन याइगु थीथी झिगू त्वाःमध्ये नं नागबहाः व ओकुबहालय् जक थ्व बाजं दुगु संचारकःमि नापं संस्कृतिकःमि विक्रम शाक्यं कनादिल |
दँय्दसं न्यकू जात्राया पाः काइगु त्वालं जक थाये दइगु दम्वःखिं बाजं छक्वः थायेत नं झिदँ तक पियाच्वनेमालीगु जूगुलिं आवंलि कासाया रुपय् थायेखनीगु जुइवं दँय्दसं हे थाये खनीगु परम्पराया रुपय् विकास जुयावनीगु झिगू त्वाःमध्येया छगू सौगः त्वाःया वाद्यगुरु नरेशमान शाक्यया धापू दु |
थज्याःगु परम्पराया शुरुवातं थवंथवय् धेंधेंबल्लाःया निंतिं ल्याय्म्हपुस्तात आकर्षिक जुया वनीगु नापनापं बाजंया मौलिक ७ गू ताल व त्वाःकथंया फरक बोलया नं संरक्षण जुया वनीगु विश्वास वय्कलं प्वंकादिल |
दम्वःखिं थाना वयाच्वंगु झिगू त्वाःया वाद्यगुरुपिं हरिलाल श्रेष्ठ नकबही रमेशबहादुर श्रेष्ठ मंगलबजाः दिलमोहन ताम्रकार चक्रबही भिमरत्न शाक्य इखाछेँ रत्नबहादुर शाक्य बुबहाः प्रेमकृष्ण राजकर्णिकार हौगः शान्तमानन्द शाक्य ओकुबहाः पवनकुमार ताम्रकार ईखालखु कमलदास श्रेष्ठ क्वबहाः व नरेशमान शाक्य सौगः खः |
वय्कःपिं वाद्यगुरुपिनिगु नेतृत्वय् वैकल्पिक प्यम्ह नापं दम्वःखिं वादक भुस्याः व दाफा म्येँ हालिपिनिगु पुचलं कासाय् ब्वति कयाच्वंगु ग्वसाः खलः कमिटीया मूछयाञ्जे रामकृष्ण चित्रकारं जानकारी बियादिल |
दम्वःखिं बाजंया न्हय्गू तालमध्ये च्वः जति व प्रताल थायेत बाघौया ई बियागु जानकारी नं वय्कलं बियादिल |
कासाय् उत्कृष्ट स्वंगू पुचःयात छसिकथं स्वीद्वः नीद्वः व झिद्वः तका दांया पुरस्कारया व्यवस्था यानातःगु दुसा थुगुसी न्हापांखुसी जूगु कासाय् स्थानीय तहपाखें छुं गुगुंकथंया ग्वाहालि मकासे आवश्यक सकतां व्यवस्थापन ग्वसाः खलकं हे याःगु खः |
वंगु शनिवाःनिसें न्ह्याःगु कासाय् न्यागू उत्कृष्ट दम्वःखिं वादन पुचः ल्ययाः वइगु असार ९ गते कात्ति दबू मंगलबजारय् दकलय् लिपांगु कासाया ग्वसाः ग्वयेगु तयारी यानाच्वंगु दु |
कासाया निर्णायकमण्डलय् प्रद्युम्नकुमार श्रेष्ठ वरिष्ठ चित्रकार वत्सगोपाल बैद्य मोतिलाल शिल्पकार व हरिमान श्रेष्ठ च्वनादीगु दु |
यलनेपालभाषा टाइम्स- यल महानगरपालिकां नगरया ज्येष्ठ नागरिकयात मोहनिया भत्ता बीगु जूगु दु |
यल महानगरं नगरय् बसोबास याना वयाच्वंपिं ७० दँ पुलेधुंकूगु ज्येष्ठ नागरिकयात मोहनि भत्ता वापत म्हति झिद्वः तका बीत्यंगु खः |
यल महानगर प्रमुख चिरिबाबु महर्जनं थ्वयां न्ह्यः मोहनिया इलय् अतिरिक्त सुविधा अन्तर्गत न्याद्वः तका बिया वयाच्वंगु खःसा थुगुसी उकी न्याद्वः थप यानाः झिद्वः ताका बीगु खँ कनादीगु दु |
नेपाःमितय् तःजिगु नखः ज्येष्ठ नागरिकं नं उलि हे हर्षोल्लासपूर्वक हने खनेमा धइगु ल्याखं यल महानगरं थुकथंया पलाः न्ह्याकागु वय्कलं कनादिल |
महानगरं बोर्ड बैठकं निर्णय यानाः ज्येष्ठ नागरिकया निंतिं उकथंया सुविधा बीत्यंगु खः |
बोर्डया निर्णयकथं ज्येष्ठ नागरिकयात बीगु आवश्यक बजेट तकं व्यवस्था जुइधुंकूगु यल महानगर प्रमुख महर्जनं कनादिल |
यल महानगर दुने जक थ्यंमथ्यं न्हय्द्वः ज्येष्ठ नागरिक दुगु महानगरपालिकां जानकारी बिउगु दु |
थ्व हे झ्वलय् यल महानगरं ज्येष्ठ नागरिकलिसे महानगरपालिका ज्याझ्वः न्ह्याकेत्यंगु दु |
कार्यविधि हे दयेकाः न्ह्याकेत्यंगु उगु ज्याझ्वः अन्तर्गत सुं नं ज्येष्ठ नागरिक म्हं मफुत धाःसा इमिगु सेवा रेखदेख व स्याहार सुसारया निंतिं छगू चिकित्सकीय पुचः गठन यानाः छेँय् छेँय् हे उपचार टोलि छ्वयगु महानगरपालिकां न्ह्यथंगु दु |
येँ – गण्डकी प्रदेशय् पोखरा लिपा दकलय् अप्वः पर्यटक वइगु बन्दीपुरय् पर्यटनया मेगु आकर्षण कथं मिनी ग्रेटवाल दयेकेगु शुरु याःगु दु |
दयेकेज्या क्वमचाःनिवं हे बन्दीपुर चाःहिउ वइपिं आन्तरिक पर्यटकत थन छक्वः वनेगु यानाच्वंगु दु |
निगूत्या किलोमिटर ताःहाकः जुइगु थ्व मिनी ग्रेटवाल चीनया नांजाःगु ग्रेट वाल पहः वयेक दयेकाच्वंगु दु |
करिब १५ करोड तका खर्च जुइगु थ्व ज्याया लागिं पर्यटन मन्त्रालयपाखें नं बजेट फ्याःगु दु |
स्थानीय थानामाईया देगलंनिसें मुकुन्देश्वरी पार्क तक थ्व ग्रेटवाल न्ह्याइ |
थ्व पःखाःया नां नं मुकुन्देश्वरी पःखाः तइगु खँ धाःगु दु |
येँ नेपालभाषा टाइम्स – संसदया विकास तथा प्रविधि समितिं विश्व स्वास्थ्य संगठन व स्वास्थ्य मन्त्रालयं जारी याःगु प्रोटोकल कथं ट्याक्सी सञ्चालन यायेत अनुमति बीत सरकारयात निर्दे शन बिउगु दु |
म्हिगः यातायात व्यवसायी व मजदुरतलिसे सहलह लिपा समितिं स्वास्थ्य निर्दे शिकाया पालना यानाः ट्याक्सी व्यवसाय चले याकेबीत निर्देशन बिउगु खः |
ट्याक्सी व्यवसायीतय्सं ट्याक्सी चले याकेबीमाःगु माग यासें आन्दोलन याना वयाच्वंगु दु |
व्यवसायीतय्सं मीनभवनय् च्वंगु यातायात व्यवस्था विभागय् न्हिथं धर्ना बिया वयाच्वंगु दु |
तर सरकारं लकडाउन छ्वासुकेधुंकाः नं सार्वजनिक यातायात चले यायेगुलिइ प्रतिबन्ध तयातःगु दु |
यात्रुवाहक यातायात व्यवसाय सञ्चालनया निंतिं समितिं आइतवाः कोरोना भाइरस संकट व्यवस्थापन समिति सीसीएमसी यातायात मन्त्रालय व यातायात व्यवसाय लिसे सरोकार तइगु पक्ष लिसे सहलह याइगु जूगु दु |
यातायात व्यवसायीतय् कथं निजी क्षेत्रया १० खर्ब लगानी जुयाच्वंगु दुसा ११ लाख मजदुरत यातायात क्षेत्रय् ज्या यानाच्वंगु दु |
थ्वहे झ्वलय् सार्वजनिक यातायात चले मजुइवं निजी नम्बर प्लेट दुगु सवारी साधनं हे ट्याक्सी थें चले यानाः आवश्यक जूपिंत यातायात सेवा बियाच्वंगु खँ सीदुगु दु |
नां कने मयःम्ह छम्ह ट्याक्सी चालकं नेपालभाषा टाइम्स लिसे खँ ल्हायेगु झ्वलय् धयादी छु यायेगु सरकारं ट्याक्सी चले याके मबिउ आः म्हसिउम्ह पासाया निजी कारय् जूसां नं आवश्यक मनूतय्त यातायात सेवा बियाच्वनागु दु |
वय्कःया कथं निजी कारयात सरकारं रोकटोक मयाइगु जूगुलिं आपालं निजी कार दुपिंसं ट्याक्सीया सेवा बियाच्वंगु दु |
Subsets and Splits